Tasan viikko sitten olin harvinaislaatuisessa palaverissa. Palaverissa, joka nosti ihon kananlihalle. Palaverissa, jossa visionäärisyys, päätöksenteko ja nopea toimeenpano olivat pääosissa. Palaverissa, jollaisia itsenäisyyspäiväänsä viettävä Suomi tarvitsee paljon nykyistä enemmän.

Tuon palaverin seurauksena Vaasa päätti hakea Teslan Gigafactorya – miljardiluokan hanke julkistettiin eilen ja se sai arvoisensa huomion. Mutta mitä tapahtui sitä ennen?

Kaikki alkoi kolmisen viikkoa sitten, kun Tesla ilmoitti rakentavansa seuraavan Gigafactoryn eli jättimäisen litiumioniakkutehtaan Eurooppaan. Vaasalaistaustainen Toni Laturi keksi, että hanke sopii täydellisesti Vaasalle: kaupungissa on Pohjoismaiden suurin energiateknologian klusteri ja lähellä Kaustisella Euroopan suurin litium-esiintymä. Tämä on ainutlaatuinen yhdistelmä koko maailmassa. Toni heitti idean meille ja aloimme työstää sitä yhdessä eteenpäin. Ja sitten esittelimme sen Vaasalle.

Vaasalaiset innostuivat: he olivat jo pitkään etsineet suurta projektia, joka nostaisi jo ennestään maailmanluokkaa olevan energiaklusterin uudelle, entistäkin kunnianhimoisemmalle tasolle.

Tässä ei ollut vielä mitään ihmeellistä. Tuhansissa neuvotteluhuoneissa ympäri Suomen esitellään satoja hienoja ideoita. Mutta ongelmana on, että vain murto-osa hyvistä ideoista etenee käytännön toimenpiteiksi.

Toimeenpano ei onnistu ilman visionäärisiä johtajia, jotka uskaltavat tehdä rohkeita päätöksiä.

Palaverimme avainhetki koettiin, kun Vaasan kaupunginjohtaja Tomas Häyry kommentoi valmistelemaamme esitystä. ”I’m not saying that I’m interested”, hän sanoi ja jatkoi: ”I’m saying let’s do it!”.

Tuon hetken kaikki mukana olleet muistavat lopun elämäänsä. Huone oli täynnä energiaa ja päättäväisyyttä, kaikki oli mahdollista. Viiden työntäyteisen päivän jälkeen hanke oli valmis julkistettavaksi.

"Tarvitaan visionääristä ajattelua, rohkeaa päätöksentekoa ja nopeutta tarttua asiaan."

Miksi jotkut ideat muuttuvat teoiksi ja toiset eivät? Toimeenpanoon tarvitaan kolme asiaa: visionääristä ajattelua, rohkea päätöksentekijä ja nopeutta tarttua asiaan.

Ensimmäiseksi on uskallettava ajatella suuresti. Johtajilta odotetaan visioita, suunnan näyttämistä. Yksi Suomen ongelmista on varovaisuus ja suoranainen pelko uusien ja vallankumouksellisten ideoiden edessä. Pahimmillaan uusia ajatuksia lähestytään etsimällä heti alkuun syitä, miksi kyseinen idea ei ainakaan voisi onnistua. Tällaisella kielteisyyden kulttuurilla ei saada koskaan mitään aikaiseksi.

Toiseksi tarvitaan päätöksiä. Johtajilla on oltava asioihin selkeä kanta, heillä on oltava rohkeutta edistää tärkeinä pitämiään asioita kaikella tarmollaan. On uskallettava ottaa vastuu. Tämä vastuunotto kulminoituu usein yksittäisiin ihmisiin – komiteat tekevät harvemmin vallankumouksellisia päätöksiä.

Kolmanneksi on oltava valmis toimimaan nopeasti. On oltava valmis tekemään työtä. On käärittävä hihat, on siirryttävä powerpointeista tekoihin. On varauduttava vuodattamaan hikeä, kyyneleitäkin. On oltava valmis kestämään iskuja, sillä suurten asioiden tekeminen ei ole koskaan helppoa – eikä pidä ollakaan.

Kaupunginjohtaja Häyryn sanat ja teot sopivat opiksi koko Suomelle. Let’s do it! Tehdään meille entistä parempi tulevaisuus. Tehdään meille entistä parempi Suomi.

Jukka Hakala, toimitusjohtaja, N2 Comms Oy